Sa gherra ‘e Troia
(Moda)

Seculos prima ‘e s'era cristiana
Cand'Omero s'IIiade hat cantadu
E nos hat tottu cantu raccontadu
S'Odissea e sa gherra troiana

Nachi a Elena rapida nde l'ana,
Cun Paride s'amante s’est fuida
Custa reina bella ispasimante
Ch'Afrodite ordidu l’hat s’iscena
Nachi rapida nde l'ana a Elena
Cun Paride s'amante s’est fuida
Nachi a Elena nde l'ana rapida
Ses fuida cun Paride s'amante
Custa bella reina ispasimante
Ch'Afrodite s'iscena ada ordidu
S'isposu Menelao inferocidu
Preparan sa cattura de sos reos

Giamada in unione sos acheos
E impare su frade Agamennone
Deg'annos sunu istados a gherrare
E morte a d'ogni troianu esclamada
In unione sos acheos giamada
E impare su frade Agamennone
Giamada sos acheos in unione
Ei su frade Agamennone impare
Deg'annos sunu istados a gherrare
E morte esclamat a d'ogni troianu 
Cun s’ispada gherrende a manu a manu
Seminende scunfortu e disaura

Seculos prima ‘e s'era cristiana
Cand'Omero s'IIiade hat cantadu
E nos hat tottu cantu raccontadu
S'Odissea e sa gherra troiana

Nachi a Elena rapìda nde l'ana
Cun Paride s'amante s’est fuida
Custa bella reina ispasimante
Ch'Afrodite ordidu l’hat s'iscena
Nachi rapìda nde l'ana a Elena
Cun Paride s'amante s’est fuida
Nachi a Elena nde l'ana rapìda
S’est fuida cun Paride s'amante
Custa reina bella ispasimante
Ch’Afrodite s'iscena l’ad’ ordidu
S’isposu Menelao inferocidu
De sos reos preparan sa cattura.
 
Ulisse ad’ azzardadu s’avventura
At su caddu gigante architettadu
Pro ingannare a Priamu regnante
Ca distruere Troia pensad'isse
S’avventura ad’azzardadu Ulisse
At su caddu gigante architettadu
Ulisse s’avventura ad’azzardadu
Architettadu at su caddu gigante
Pro ingannare a Priamu regnante
Ca pensad'isse a distruere Troia
Cun sos soldados armados che boia
In s'internu ‘e su caddu si riparana

Ponen in terra pè e dichiarana
A su regnu ‘e Priamu sa gherra
Cun furore, sgumentu e isdegnu 
Neotolemo at bocchidu su Re
Dichiaran e in terra ponen pè
A su regnu ‘e Priamu sa gherra
Dichiaran e ponen pè in terra
Sa gherra a de Priamu su regnu
Cun furore, sgumentu e isdegnu
Odiu e vendetta ‘ogana a pizu
Andromaca ‘ochidu l’han su fizu
Erede dae Ettore famosu

In custa gherra tentu an pagu gosu
C’an pienu ‘e sambene unu lagu
Culpa d’una femina senza frenu
An’ iscrittu in s’istoria s’eventu
In custa gherra pagu gosu an tentu
Ca de samben pienu ana unu lagu
In custa gherra gosu an tentu pagu
Ca unu lagu ‘e sambene an pienu
Culpa d’una femina sena frenu
S’eventu in s’istoria iscrittu ana
Pro custa bella reina spartana
Ca fidi ermosa Elena che femina
Pro custa bella spartana reina
Ca che femina Elena fidi ermosa
De unu Menelao casta isposa
Chi poi ruinadu at custa coia
E gasie est finida cust’iscena
Sa culpa est tottaganta d’un’Elena
Si sos acheos an distruttu a Troia.

Friarzu 2007